সাদা বিকিনিতে উরসুলা অ্যান্ড্রেস

১৯৬২ সালের জেমস বন্ডের চলচ্চিত্র ড. নো-তে উরসুলা অ্যান্ড্রেস  অভিনয় করেন। তিনি যে সাদা বিকিনিটি পরিধান করেন, তা চলচ্চিত্র ও ফ্যাশনের ইতিহাসে এক আদর্শ মুহূর্ত হিসেবে গণ্য করা হয় এবং একে সর্বকালের অন্যতম বিখ্যাত বিকিনি হিসেবে বিবেচনা করা হয়।

অ্যান্ড্রেসের এই সাদা বিকিনি, ইতিহাসে একটি যুগান্তকারী ঘটনা হিসেবে বিবেচিত হয়, এবং ড. নো চলচ্চিত্রে তাঁর আবির্ভাবের পর "টু-পিস বিকিনি" বা দুই অংশের বিকিনির বিক্রি ব্যাপকভাবে বেড়ে যায়। বিকিনিটির নিচের অংশে ছিল ব্রিটিশ সেনাবাহিনীর একটি প্রশস্ত সাদা বেল্ট, যাতে ব্রাসের বকল ও অন্যান্য ফিটিংস লাগানো ছিল। বেল্টের বাম পাশে একটি খাপ বা স্ক্যাবার্ড ছিল, যাতে একটি বড় ছুরি রাখা হতো।

ইতিহাস 

প্রথম বিকিনি ১৯৪৬ সালে প্যারিসের একটি ফ্যাশন শো-তে প্রদর্শিত হয়েছিল, তবে ১৯৫০-এর দশকে বিকিনিকে তখনও নিষিদ্ধ বা ট্যাবু ধরনের পোশাক হিসেবে দেখা হতো। উরসুলা অ্যান্ড্রেসের বিকিনির আবির্ভাব ঘটে এমন এক গুরুত্বপূর্ণ সময়ে, যখন নারীর ফ্যাশনে এক নতুন যুগ সূচিত হচ্ছিল—তা হলো ১৯৬০-এর দশকের “যৌন মুক্তি আন্দোলন” (sexual revolution)।

ড. নো উপন্যাসের সংশ্লিষ্ট অংশে চরিত্র হানিচাইল রাইডার শুধুমাত্র একটি চামড়ার বেল্ট ও ছুরি রাখার খাপ পরেন, কোনো বিকিনি নয়।

উরসুলা অ্যান্ড্রেস নিজে ২০০১ সালে বিকিনিটি নিলামে তোলেন, দাবি করেন এটি তিনি একটি অ্যাটিক ঘরে খুঁজে পেয়েছিলেন। সেই সময় এটি £৪১,১২৫ মূল্যে বিক্রি হয়। পরবর্তীতে ২০২০ সালের নভেম্বরে এটি আবারও নিলামে তোলা হয়। যদিও নির্দিষ্ট বিক্রয়মূল্য জানানো হয়নি, তবুও অনুমান করা হয়েছিল যে এটি প্রায় £৫০০,০০০ মূল্যে বিক্রি হতে পারে।

নকশা 

উরসুলা অ্যান্ড্রেস ড. নো চলচ্চিত্রের পোশাক নকশাকার টেসা প্রেন্ডারগ্যাস্ট-এর সঙ্গে মিলে বিকিনিটি নকশা করেন। তাঁদের প্রথম পরিচয় ঘটে রোমে বসবাসকালে। উরসুলা অ্যান্ড্রেস জানান, তিনি যখন শুটিংয়ের জন্য জামাইকায় পৌঁছান, তখন কোনো পোশাক প্রস্তুত ছিল না। তখন তিনি পরিচালক টেরেন্স ইয়ং এবং পোশাক নকশাকারের সঙ্গে মিলে এমন একটি পোশাক তৈরি করেন, যা তাঁর ৫ ফুট ৬ ইঞ্চি উচ্চতা এবং ৩৬-২৪-৩৬ মাপের দেহের সঙ্গে মানানসই হয়। বিকিনিটি তৈরি হয়েছিল আইভরি রঙের সুতির কাপড় দিয়ে এবং এটি একটিই তৈরি ও ব্যবহৃত হয়েছিল, যা তিনি পরেছিলেন। এটি ছিল একটি সাদা বেল্টযুক্ত বিকিনি।

গ্রহণযোগ্যতা 

ড. নো চলচ্চিত্রে ব্যবহৃত বিকিনিটি সর্বকালের অন্যতম পরিচিত বিকিনি হিসেবে উদ্ধৃত হয় এবং এটি চলচ্চিত্র ও ফ্যাশনের ইতিহাসে একটি প্রতীকী মুহূর্ত হিসেবে বিবেচিত। যখন উরসুলা অ্যান্ড্রেস সাদা বিকিনি পরে সাগর থেকে উঠে আসেন, সেই মুহূর্তটিকে চলচ্চিত্রের অন্যতম শ্রেষ্ঠ ও আদিরসাত্মক দৃশ্য হিসেবে বিবেচনা করা হয়; যুক্তরাজ্যের চ্যানেল ৪ পরিচালিত ২০০৩ সালের এক জরিপে, এটি “চলচ্চিত্রের ১০০টি সেরা সেক্সি মুহূর্ত”-এর তালিকায় প্রথম স্থান লাভ করে। এই দৃশ্যটি পরবর্তীতে বহু চলচ্চিত্রে অনুকরণ ও ব্যঙ্গাত্মকভাবে উপস্থাপিত হয়েছে। উক্ত সাদা বিকিনিকে বিকিনির ইতিহাসে সবচেয়ে গুরুত্বপূর্ণ হিসেবে গণ্য করা হয় এবং ড. নো চলচ্চিত্রে অ্যান্ড্রেসের আবির্ভাবের পর দ্বি-খণ্ড বিকিনির বিক্রি ব্যাপক হারে বেড়ে যায়। বিকিনির ৬০ বছর পূর্তি উপলক্ষে পরিচালিত এক হাজার নারীর মধ্যে পরিচালিত এক জরিপে, সাদা বিকিনিতে উরসুলা অ্যান্ড্রেসকে “চূড়ান্ত বিকিনি দেবী” হিসেবে নির্বাচিত করা হয়। অ্যান্ড্রেস নিজেই বলেছেন যে, তাঁর ক্যারিয়ারের সাফল্যের জন্য এই সাদা বিকিনিই দায়ী। তিনি মন্তব্য করেন, "এই বিকিনিই আমাকে সফল করে তোলে। ড. নো চলচ্চিত্রে প্রথম বন্ড গার্ল হিসেবে অভিনয়ের সুবাদে আমি পরবর্তীতে নিজের ইচ্ছেমতো চরিত্র বেছে নেওয়ার স্বাধীনতা পাই এবং আর্থিকভাবে স্বনির্ভর হয়ে উঠি।"

শ্রদ্ধার্ঘ্য 

ড. নো চলচ্চিত্রে উরসুলা অ্যান্ড্রেস-এর সাগর থেকে উঠে আসার সেই বিখ্যাত বিকিনি দৃশ্যটি হিদার গ্রাহাম অস্টিন পাওয়ার্স: দ্য স্পাই হু শ্যাগড মি চলচ্চিত্রের একটি দৃশ্যে অনুকরণ করেন । একইভাবে, হ্যালি বেরিও ২০০২ সালের জেমস বন্ড চলচ্চিত্র ডাই অ্যানাদার ডে'তে একটি কমলা রঙের বিকিনি এবং একটি টুলবেল্ট পরে ওই দৃশ্যের আধুনিক অনুকরণ করেন।

২০০৬ সালের ক্যাসিনো রয়্যাল চলচ্চিত্রে ড্যানিয়েল ক্রেইগ যখন জেমস বন্ড চরিত্রে অভিষিক্ত হন, তিনি একটি অনুরূপ দৃশ্যে সাগর থেকে উঠে আসেন, এবার অবশ্য একটি হালকা নীল রঙের সাঁতারের প্যান্ট পরে। এই ১৩ সেকেন্ডের দৃশ্যটি মূলত বন্ড গার্লের শরীরের পরিবর্তে বন্ড-এর শরীরকেই কেন্দ্রীভূত করে নির্মিত হয়েছিল, যা ব্যাপকভাবে ড. নো তে অ্যান্ড্রেস-এর দৃশ্যের প্রতি শ্রদ্ধার্ঘ্য হিসেবে ধরা হয় এবং ছবির প্রচারণায় দৃশ্যটি উল্লেখযোগ্যভাবে ব্যবহৃত হয়। যদিও ক্রেইগ পরে বলেন, দৃশ্যটি ধারণের আগে এর সাথে অ্যান্ড্রেসের দৃশ্যের মিল তাঁর খেয়ালই হয়নি।

তথ্যসূত্র 

বিকিনি